als_Latn dik_Latn sag_Latn
Komandanti në largim i Grupit Shumëkombësh të Betejës (GSHKB) Qendër koloneli finlandez Markku Aherto i ka bërë një vizitë lamtumirëse kryetarit të komunës së Podujevës z. Agim Veliu, ku njëkohësisht kishte ardhur edhe komandanti amerikan i GSHKB-së Lindje kolonel Fransisco Neuman për tu njohur me kryetarin Veliu, dhe për ta informuar lidhur me kalimin e kompetencave nga GSHKB Qendër në atë të Lindjes.
Veliu i informoi ata lidhur me gjendjen e përgjithshme në Komunë, duke thënë se unë me kënaqësi po e përjetoj këtë takim, dhe është nder për mua që na vizitoni. Ne dëshirojmë që këso takimesh të ketë sa herë që e kërkon nevoja. Në komunën e Podujevës mbretëron një situatë e qetë dhe stabile. Ne po mundohemi për t’iu ofruar qytetarëve shërbime cilësore në suaza të mundësive dhe obligimeve që kemi. Jeta këtu nuk është edhe e lehtë, sepse qytetarët kanë kërkesa të mëdha, kurse buxheti i ynë është simbolik në raport me ato kërkesa. Edhe përkundër kësaj, ne mundohemi, me këto mundësi që i kemi ti mbulojmë nevojat që i konsiderojmë shumë më të rëndësishme. Natyrisht se puna e jonë bëhet edhe në koordinim me instancat qendrore dhe mekanizmat tjerë bashkëpunues. Bashkëpunimi i ynë me KFOR-in tashmë është tradicional, e sidomos me KFOR-in çek pasi ka vepruar këtu në komunën tonë. Ata na kanë ndihmuar në realizimin e disa projekteve në arsim dhe infrastrukturë, ku shfrytëzoj rastin edhe këtu ti falënderoj, ka thënë Veliu.
Më pas koloneli finlandez në largim Aherto e ka njoftuar kryetarin për pakësimin e trupave të KFOR-it, ku si rezultat i kësaj, komanda e Lindjes është shkrirë në komandën Qendër. Kjo përgjegjësi i është besuar kolonelit amerikan Neuman. Ai tha se jam ndier i kënaqur kur kam vërejtur përparimet e dukshme në komunën e Podujevës, duke shpresuar se edhe përkundër largimit tim në atdhe, në të ardhmen do vij në Kosovë, qoftë për vizitë, apo ardhje të sërishme në detyrë.
Ndërkaq koloneli amerikan Neuman e falënderoi Veliun për këtë pritje të ngrohtë që po u bënë. Ai e informoi kryetarin për mënyrën e re organizative të KFOR-it, pas reduktimit të këtyre trupave. GSHKB Lindje përpos që përbëhet prej ushtarëve amerikan, aty veprojnë edhe trupat nga Polonia, Turqia, Rumania dhe Greqia. Aktiviteti i ynë do të jetë mobil me një fleksibiltet dhe lëvizshmëri sipas nevojave që parashtrohen në terren. E gjithë kjo do të bëhet në funksion të ruajtjes së sigurisë për qytetarët e Kosovës, ka nënvizuar koloneli Neuman, duke u shprehur thellësisht i gatshëm për të bashkëpunuar me udhëheqjen e komunës së Podujevës.
Në fund Veliu e falënderoi përzemërsisht kolonelin finlandez Aherto në largim për kontributin e tij të çmuar në funksion të ruajtjes së sigurisë dhe stabilitetit në vend, njëkohësisht duke i dëshiruar mirëseardhje kolonelit amerikan Neuman që e ka pranuar këtë detyrë për të vazhduar me të njëjtin mision në të mirë të qytetarëve të Kosovës, e në veçanti të komunës së Podujevës. Pikërisht ky reduktim dhe riformatizim i KFOR-it e dëshmon situatën e qetë dhe stabile që po mbretëron në Kosovë, ka thënë në fund Veliu.
Koloneli Aherto në shenjë respekti i ka dhuruar Veliut një dhuratë të punuar prej druri.
als_Latn als_Latn als_Latn als_Latn als_Latn als_Latn